韩元吉
送杨安止罢信幕赴调
后生仰前辈，今世思古人。
岂得岁月久，所怀风俗淳。
昔我家闽中，龟山实其邻。
出门尚群盗，欲往志不伸。
相从朋旧间，得语尽可珍。
俯仰今几保，遗编半埃尘。
白头入幕府，始与夫子亲。
夫子龟山裔，麕{上鹿下加}见祥麟。
晚同柱后史，无心问平津。
典刑在眉睫，温然异群伦。
向来簿领中，挟书听谆谆。
岂不开我塞，异闻此其真。
亦或举樽酒，笔谈忘贱贫。
同僚各分散，世事日以新。
遥怜郑公乡，俎豆犹莘莘。
弹冠定不苟，家庭有书绅。
道学固未泯，吾谋复谁陈。
尚想金马门，西湖醉余春。